ราคาน้ำมันโลกดิ่งต่อเนื่อง
ราคาน้ำมันดิ่งต่อเนื่อง ต่ำกว่าระดับต่ำสุดรอบ 5 ปีครึ่ง เหตุซัพพลายส่วนเกิน
6 ม.ค. 2558

ราคาน้ำมันดิ่งต่อเนื่อง ต่ำกว่าระดับต่ำสุดรอบ 5 ปีครึ่ง เหตุซัพพลายส่วนเกิน
บลูมเบิร์ก รายงานว่า ราคาน้ำมันโลกปรับตัวลดลงต่อเนื่องเป็นวันที่ 3 หลังจากราคาปิดแตะระดับต่ำสุดในรอบ 5 ปีครึ่ง หรือตั้งแต่ปี 2009 เนื่องจากหลายฝ่ายคาดการณ์ว่าผลผลิตน้ำมันส่วนเกินทั่วโลกจะฉุดให้น้ำมันเดินเข้าสู่ภาวะตลาดหมีปีนี้ 
ล่าสุดราคาน้ำมันดิบเบรนต์ตลาดลอนดอน งวดส่งมอบล่วงหน้าเดือน ก.พ. ร่วงอีก 1.06 เหรียญสหรัฐ ไปอยู่ที่ 55.36 เหรียญสหรัฐ/บาร์เรล แตะระดับต่ำสุดตั้งแต่เดือน พ.ค. 2009 เช่นเดียวกับสัญญาซื้อขายล่วงหน้าน้ำมันดิบเวสต์เทกซัส งวดส่งมอบเดือนเดียวกัน บน กระดานซื้อขายอิเล็กทรอนิกส์ที่ตลาดไนเม็กซ์ นิวยอร์ก ดิ่งลง 1.29 เหรียญสหรัฐ แตะระดับ 51.40 เหรียญสหรัฐ/บาร์เรล ซึ่งต่ำที่สุดตั้งแต่เดือน เม.ย. 2009
ทั้งนี้ อะเดล อับเดล เมห์ดี รัฐมนตรีกระทรวงน้ำมันอิรัก เปิดเผยว่า อิรักประเทศผู้ผลิตน้ำมันอันดับ 2 ของกลุ่มประเทศผู้ผลิตน้ำมันเพื่อการส่งออก (โอเปก) มีแผนเพิ่มปริมาณการส่งออกน้ำมันในเดือน ม.ค. อีก จากระดับ 2.94 ล้านบาร์เรล/วัน ในเดือน ธ.ค. ไปที่ระดับ 3.3 ล้านบาร์เรล/วัน
อะซิม จีฮัด นักวิเคราะห์สินค้าโภคภัณฑ์จากบริษัท ซัมซุง ฟิวเจอร์ ให้ความเห็นว่า กำลังการผลิตน้ำมันดิบของอิรักจะเป็นส่วนหนึ่งที่ทำให้ผลผลิตส่วนเกินเพิ่มขึ้น และคาดว่าปริมาณน้ำมันส่วนเกินนี้จะคงดำเนินไปอย่างต่อเนื่อง ถ้าความต้องการน้ำมันยังไม่เพิ่มขึ้นเทียบเท่ากับซัพพลายที่มีอยู่
สอดรับกับบริษัทวิจัยด้านการลงทุน แซนฟอร์ด ซี เบิร์นสเตน ที่ปรับลดคาดการณ์ราคาน้ำมันดิบเบรนต์ ทั้งปี 2015 และ 2016 เนื่องจากปริมาณน้ำมันสำรองและระดับปริมาณน้ำมันคงคลังเพิ่มสูงขึ้น โดยลดลงจากเดิมที่ 104 เหรียญสหรัฐ/บาร์เรล มาอยู่ท่ี่ 80 เหรียญสหรัฐ/บาร์เรล และปี 2016 จากเดิมที่ระดับ 109 เหรียญสหรัฐ/บาร์เรล มาที่ 90 เหรียญสหรัฐ/บาร์เรล
อย่างไรก็ดี ราคาน้ำมันโลกที่ปรับลดต่อเนื่องตั้งแต่กลางปีที่แล้ว กลับส่งผลดีต่อเศรษฐกิจในภูมิภาคเอเชีย ที่นำเข้าน้ำมันดิบเป็นส่วนใหญ่ เพราะมูลค่าการนำเข้าน้ำมันทั้งหมดไม่รวมญี่ปุ่น มีสัดส่วนสูงถึง 3.4% ของผลิตภัณฑ์มวลรวมของภูมิภาค (จีดีพี) โดย ราจีฟ บิสวาส หัวหน้านักเศรษฐศาสตร์ในเอเชีย-แปซิฟิก จากบริษัทที่ปรึกษา ไอเอชเอส คาดการณ์ว่าหากราคาน้ำมันลดลงต่อเนื่่องน่าจะช่วยให้จีดีพีเอเชียและแปซิฟิกขยายตัวมากขึ้นถึง 0.25-0.5% 
ด้านราคาทองคำปรับเพิ่มมากที่สุดในรอบ 1 เดือน หลังนักลงทุนเริ่มกลับเข้ามาตลาดทองคำ เหตุวิตกวิกฤตการเมืองกรีซ ที่หลายฝ่ายคาดว่าอาจทำให้ต้องแยกตัวจากกลุ่มยูโรโซน และความไม่ชัดเจนของนโยบายธนาคารกลางสหภาพยุโรปและสหรัฐ รวมถึงค่าเงินสกุลยูโรที่อ่อนค่าลงเมื่อเทียบกับเหรียญสหรัฐ โดยราคาทองคำแท่งงวดส่งมอบเดือน ก.พ. ตลาดซื้อขายล่วงหน้าโคเม็กซ์เพิ่มขึ้น 0.6% ไปอยู่ที่ 1,193 เหรียญสหรัฐ/ออนซ์